So, es isch  irgendwie immer chli öppis los gsii - da häts gar nie glanget zum schriibe. Ich tuen das da aber grad chli naahole (und au de eint oder ander uusflug zämefasse):  De eint uusflug hät mich uf Odense tribe, das liit uf de insle Fyn. Und da mueme irgendwie über de Storebælt (de grossi Belt) cho. Und da händs e brugg baut - 18km lang mit emene hauptteil wo knapp 7km lang isch. De mittleri teil wo di grosse schiff drunder chönd isch 65m über wasser und hät zwei 254m höchi pylone. Sovil zu de zahle. Zum drüberfahre isches also rächt cool - viil brugg und na viiiiiil meh meer ringsume. Und es windet na rächt det obe. Föteli dezue im fotialbum.  Fyn sälber isch na wäniger dicht besiedlet als Sjælland und au rächt vil ländlicher. Also meega friedlich. Aber glaubs nüt wänn me action wett.  Und dänn isch na höche bsuech cho - d'Simi hät sich zum zweite mal uf Dänemark getraut. Also eigentli isch si ja gar nümm bsuech sondern scho fasch iiheimisch, aber es isch e gueti uusred zum chli goge sache aaluege ("ich mues ihre doch e chli es land zeige..").  Mer händ gfunde, mer göched eini vo de grosse attraktione vo DK goge aaluege: D'chalk-klippe z'Møn. Ja, au Møn isch wider e insle. Aber die brugg isch nöd würkli öppis speziells. E brugg halt. Me fahrt dur ganz Sjælland durab (ca. 1.5h uf de autobahn) und dänn namal 30min überland quer dur Møn dure. Det häts sogar richtigi hügel (sogar für schwiizer verhältnis). Nachdäm mer sich en parkplatz erkämpft hät  (schliesslich isch das en touri-ort) gahts dänn 493 stägetritt durab (und nachher wider durue) zum meer abe. Luschtig, wie da plötzlich viiili lüüt ganz fescht müend schnuufe…   Und wänn me päch hät und grad fluet isch, dänn isch de underschti teil vode stäge im wasser - schlarpe und churzi hose sind SEHR praktisch.  Und die klippe, ja die sind würkli geil. Mega imposant ( -> föteli). Uf all fäll  lohnenswert. Meh gits nöd z'säge.  Ufem heiwäg simmer dänn - schliesslich hät d'Simi ja grad vorher geburi gha - na goge znacht ässe. Und zwar z'Rungsted (euse huusstrand am meer ca 10min vo dihei wäg). Thai. Isch au meega fein gsii (also wänner mal kei luscht zum choche händ - mer chönds also nume empfehle). Isch glaubs au e Thai ide chuchi. Und, wänns uf de charte näbed emene gricht drüü chili-schote hät, dänn isches WÜRKLI scharf… es hät also drü mal brännt…